DA Den Europæiske Unions Tidende C 202/2

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og levnedsmidler

(2006/C 202/02)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

SAMMENFATNING

RÅDETS FORORDNING (EF) Nr. 510/2006

Ansøgning om registrering i henhold til artikel 5 og artikel 17, stk. 2

»POHOŘELICKÝ KAPR«

EF nr.: CZ/PDO/005/0360/2.9.2004

BOB ( X ) BGB ( )

Sammenfatningen er udarbejdet til oplysning. Interesserede parter kan indhente alle oplysninger i den fuldstændige udgave af varespecifikationen enten hos de nationale myndigheder nævnt i afsnit 1 eller hos Europa-Kommissionens tjenestegrene (1).

1. Medlemsstatens ansvarlige myndighed

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 Tlf. (420) 220 383 240 Fax (420) 224 321 009 E-mail: posta@upv.cz

2. Ansøgende sammenslutning

Navn: Rybníkářství Pohořelice a.s. Adresse: Vídeňská 717 CZ-691 23 Pohořelice Tlf. (420) 519 424 372-5 Fax (420) 519 424 243 E-mail: rybnikarstvi.pohorelice@iol.cz Sammensætning: Producent/Forarbejdningsvirksomhed ( X ) Andre ( ) Denne ansøgning fraviger artikel 5, stk. 1, i Rådets forordning (EF) nr. 510/2006, fordi der kun findes én producent i området. Kravene i artikel 1 i Kommissionens forordning (EØF) nr. 2037/93 er opfyldt.

3. Produktets art

Kategori 1.7. — Fisk, bløddyr, skaldyr, ferske, og produkter på basis heraf

4. Varespecifikation (sammenfatning af betingelserne i artikel 4, stk. 2)

4.1 Varebetegnelse: »Pohořelický kapr«

4.2 Varebeskrivelse: »Pohořelický kapr« udmærker sig ved sit fremragende vækstpotentiale og et slagteudbytte på mindst 58 %. Ud fra en anatomisk synsvinkel skyldes dette slagteudbytte fiskens meget gunstige form med den høje ryg og et lille hoved. Den levende fisks vigtigste kendetegn er dens livskraft, modstandsdygtighed og fremragende sundhedstilstand. Der anvendes interspecifikke hybrider til avlen af »Pohořelický kapr«. Den forarbejdede fisk har en fast konsistens på grund af muskelkødet, og denne fiskeart er karakteriseret ved et friskt udseende og en farve, som varierer mellem lyserød og rød, en frisk fiskelugt og en udsøgt fiskesmag. Dens gastronomiske værdi fremgår tydeligt af forbrugernes bedømmelse af produktet, idet det altid opnår mere end 92 ud af 100 mulige point målt på tilberedningskvalitet (et system til organoleptisk bedømmelse af fiskekød).

Ved markedsføringen klassificeres fisken i henhold til vægtkategorier: karper i klasse I vejer 1,50-2,50 kg, og udvalgte karper vejer 2,50-4,00 kg, men de kan også klassificeres i andre vægtkategorier. Fisken leveres levende eller forarbejdet til distributionsnettet. Forarbejdede produkter markedsføres i fersk-nedkølet, frossen, marineret eller røget stand.

4.3 Geografisk område: Distrikterne Břeclav og Znojmo i regionen Jihomoravský kraj.

4.4 Bevis for oprindelse: »Pohořelický kapr« produceres i overensstemmelse med de gældende regulativer og selskabets retningslinjer, der blev tildelt eksportnummer CZ 1008.

Oprindelsen af enhver fisk kan altid fastslås med sikkerhed takket være den individuelle mærkning af gydefisk med mikrochips og minutiøse forretningspapirer (bestandsregister, udklækningsregister og tilgang af salgsklare fisk) og beholdningsregistre (register over dambrug, udgangsregister for salgsklare fisk og tilgang og afgang af fisk til forarbejdning). Den samlede produktionsproces er under konstant dyrlægetilsyn. På forarbejdningsanlægget er der iværksat et certificeret HACCP-produktionssystem (risikoanalyse og kritiske kontrolpunkter) og et BRC-system (certificeringssystem udviklet af British Retail Consortium).

En af forældrelinjerne — Pohořelický lysec (karpe fra Pohořelice) — avles ikke af andre fiskeproducenter uden for det definerede geografiske område.

4.5 Fremstilling: Der benyttes et halvintensivt produktionssystem, hvor fisken lever af dammens naturlige fødekilder og kun på visse tider af året får supplerende foder — hovedsagelig bestående af korn og foderstofblandinger i meget begrænset omfang. Foderkornet kommer udelukkende fra lokale landmænd. I flere generationer af fisk har produktionscyklussen været lukket, og derved garanteres, at alle fiskekategorier produceres uden påvirkninger udefra. Produktionscyklussen varer tre til fire år afhængig af, hvilken størrelse fisk der efterspørges på markedet. Formeringen foregår ved kunstig gydning under kontrollerede forhold. Alene i det første opdrætsår får fiskene — hvis der er behov for et fodertilskud — en fuldfoderstofblanding i granulatform fra certificerede producenter eller korn i pulverform. Fra det andet år får fiskene et fodertilskud af lokalt producerede kornsorter. Fiskene forarbejdes på et område af forarbejdningsanlægget, der opfylder de strengeste EU-standarder og -retningslinjer for veterinærhygiejne (CZ 433). Forarbejdede fisk markedsføres i fersk-nedkølet, frossen, marineret eller røget stand.

Alle aktiviteter vedrørende opdræt og forarbejdning udføres inden for et givet geografisk område. Dette skyldes hovedsagelig opdrætsdammenes placering (for at minimere tidsrummet mellem fangst og forarbejdning af fisken, så produkternes topkvalitet garanteres), for at forbedre kontrollen under hele produktionsprocessen, for hurtigere at kunne reagere på ændringer i efterspørgslen og for at kunne trække på lokalbefolkningens betydelige og lange erfaring inden for fiskeforarbejdning.

4.6 Tilknytning: Fiskeopdræt i distriktet Pohořelice og i området Lednice-Valtice har sine rødder i det 12. og 13. århundrede. I et skrift fra 1396 omtales det opdrætsarbejde, som markgreve Jošt udførte i fiskedammen i Měnín (der også er kendt som Nesyt). Fiskeopdræt i distriktet Pohořelice ekspanderede ved udgangen af det 15. århundrede og i første halvdel af det 16. århundrede efter etableringen af en transportrende, der tilførte vand fra floden Jihlava til eksisterende og nyopståede damme. Blandt de største fiskedamme tælles Starý (omkring 1520), Lenovický (eller Novoveský, 1536) og Vrkoč (1552). I den efterfølgende periode var fiskeopdræt præget af stagnation og gradvis tilbagegang, og denne tendens vendte først markant efter den anden verdenskrig i 1945. Fiskedammene blev genetableret og fornyet, og den 1. januar 1965 blev det nationale selskab Státní rybářství Pohořelice oprettet med hovedsæde i Pohořelice. Begivenhederne i november 1989 fik kun ubetydelig indflydelse på selskabet og fiskedammene, da det statsejede selskab Státní rybářství Pohořelice blev oprettet den 1. januar 1991. En fundamental ændring fandt sted ved privatiseringen, da aktieselskabet Rybníkářství Pohořelice a.s. blev oprettet den 1. april 1994.

I det omhandlede geografiske område i distrikterne Břeclav og Znojmo findes nogle af de ubestridt mest egnede natur- og klimaforhold til fiskeopdræt — alkaliske, kalkholdige jordarter, bunden af dammene består af den frugtbare jordbundstype chernozems, og mineralindholdet i vandet er højt. Disse elementer kombineret med klimaforholdene (høj årsmiddeltemperatur og vandtemperatur, lang vækstsæson) skaber fremragende grobund for tilstrækkelige mængder naturlige fødekilder i fiskedammene og derigennem gode betingelser for fiskeproduktion. Den benyttede karpeart har ikke fundamental betydning for færdigvarens kvalitet. Den væsentligste faktor for produktionens kvalitet ligger i kombinationen af de lokale naturforhold. Den samlede produktionsproces fra klækningen af fiskene til vækstfasen, herunder fodringen, udføres udelukkende inden for det omhandlede geografiske område. Fisken forarbejdes også lokalt.

4.7 Kontrolorgan:

Navn: Krajská veterinární správa pro Jihomoravský kraj Inspektorát Břeclav Adresse: Nádražní 5 CZ-693 01 Hustopeče Tlf. (420) 519 411 469, (420) 519 411 193 Fax (420) 519 411 188 E-mail: insp.breclav.kvsb@svscr.cz

4.8 Mærkning: Navnet »Pohořelický kapr« skal tydeligt angives på emballagens forside.

4.9 Nationale krav: —

(1) Europa-Kommissionen, Generaldirektorat for Landbrug og Landdistrikternes Udvikling, Kvalitetspolitik for landbrugsprodukter, B-1049 Bruxelles.